עין איה על שבת ט קמב
קמב. דל תרתי סרי ופלגא דצלויי ומיכל ודבית הכסא, פשו להו תרתי סרי ופלגא. ברשמי החברה מעורבים בעל כרחם היסודות הטבעיים, שעם כל החומריות המעורבה בהם הרי כח הפועל של טבע הנפשיות שבקדושה פועל הוא ג"כ בתוקף פעולתו לטובה בתביעת התפילה וכיוצא בה, רק אותן התביעות שהרגש הנפשי דורש את תפקידו בחזקה להתנשא אל על, שהוא פועל באותה מדת התביעה שהירידה הטבעית שהאדם מצד בהמיותו הוא זקוק אליה, [פועלת]. ונמצא שזה החלק שהוא פועל פעולתו באורח ישר, לא יוכל לעקר ולהרס את היסוד האיתן של כח הקודש המחוטב, הפועל את מפעל צורת הנצח שביסוד האיתן של האומה בכללותה. נשארו חפשים מהכרעת הטבע, חיים נתונים למפגע של רוח התבל ושאונה, שעמהם צריכים להתחשב בכל אופן, מצד אריגת החיים הרוחניים והחמריים, החפשיים, הנתונים למשקלו של רוח האדם, העומד לקבל הכרעה ע"פ מעשיו והגיוני רוחו, פשו להו תרתי סרי ופלגא.
שבת ט קמב